**INFORMAŢII RADIEREA VEHICULELOR**

Radierea din circulație a vehiculelor se face de către autoritatea care a efectuat înmatricularea, la cererea proprietarului sau a moștenitorilor legali, în următoarele cazuri:

* Când proprietarul face dovada depunerii vehiculului într-un spațiu adecvat, deținut în condițiile legii;
* Când vehiculul a fost dezmembrat, casat sau predat unei unități specializate, în vederea dezmembrării;
* La scoaterea definitivă din România a vehiculului;
* La declararea furtului vehiculului.

**La depunerea cererii de radiere se vor depune și următoarele documente în funcție de tipul cererii:**

* Certificatului de înmatriculare;
* Plăcuțele cu număr de înmatriculare sau declarația de pierdere ori dovada reținerii sau declarării furtului acestora, emisă de către autorități competente;
* Actul de identitate al solicitantului, în termenul de valabilitate a acestuia, în original, sau, în cazul persoanelor juridice, documentele care atestă dobândirea personalității juridice, denumirea, sediul și reprezentantul legal, în original sau în copie, precum și actul de identitate al acestuia, în original, sau, după caz, al persoanei împuternicite; în cazul reprezentării solicitantului prin avocat identificarea se va realiza numai prin cardul de avocat vizat pentru anul respectiv, iar în absența cardului de avocat identificarea se va realiza prin adeverința eliberată de către baroul din care face parte însoțită de cartea de identitate;
* Documentele care atestă faptul că a intervenit una dintre situațiile:
* proprietarul face dovada depunerii vehiculului într-un spațiu adecvat, deținut în condițiile legii;
* vehiculul a fost dezmembrat, casat sau predat unei unități specializate, în vederea dezmembrării;
* la scoaterea definitivă din România a vehiculului sau la declararea furtului vehiculului.

**În cazul în care proprietarul care solicită radierea vehiculului înmatriculat nu este înscris în ultimul certificat de înmatriculare, acesta va depune, pe lângă documentele prevăzute mai sus, și documentul care atestă dreptul de proprietate al acestuia asupra vehiculului care face obiectul radierii, înregistrat în evidențele organului fiscal local competent**.

În cazul vehiculelor care au o vechime de fabricație mai mare de 30 de ani, radierea se poate efectua în baza:

* unei declarații pe propria răspundere a titularului înmatriculării ori a moștenitorilor legali ai acestuia, care să ateste că vehiculul a fost dezmembrat sau retras definitiv din circulație și nu mai circulă pe drumurile publice.

Nu se solicită radierea în cazul transcrierii vehiculului pe numele noului proprietar cetățean român, dacă vehiculul a fost anterior înmatriculat în România.

**Informații despre radierea din oficiu**

Radierea din evidență a unui vehicul înmatriculat se efectuează din oficiu, de către autoritatea care a efectuat înmatricularea, în următoarele situații:

* în baza notificării primite de la autorități competente sau operatori economici autorizați să emită certificatul de distrugere, care atestă faptul că vehiculul a fost definitiv scos din uz sau în baza notificării primite de la autorități competente, care atestă faptul că vehiculul a fost înmatriculat permanent în alt stat;
* în baza unei hotărâri judecătorești rămase definitivă;
* în cazul în care suspendarea înmatriculării vehiculului, prevăzută la art. 11 alin. (43) din Ordonanța de urgență a Guvernului nr. 195/2002, republicată, cu modificările și completările ulterioare, a operat pentru o perioadă neîntreruptă de 9 luni;
* în celelalte cazuri prevăzute de lege în care suspendarea înmatriculării vehiculului a operat pentru o perioadă neîntreruptă de 3 ani, cu excepția vehiculelor de interes istoric pentru care există mențiunea corespunzătoare în rubrica „Observații” a certificatului de înmatriculare, caz în care perioada de operare a suspendării înmatriculării este de 10 ani.

**Informaţii despre radierea vehiculului dezmembrat sau predat unei unitati specializate cand cererea e depusa de operatorul economic**

Operațiunea de radiere din circulație a unui vehicul uzat, participant în cadrul Programului de stimulare a înnoirii parcului auto național ”RABLA”, va fi efectuată din oficiu, de către Serviciul Public Comunitar Regim Permise de Conducere și Înmatriculare a vehiculelor care a efectuat înmatricularea acestuia, în baza transmiterii către această instituție a certificatului de distrugere, în format electronic, de către operatorul economic autorizat care a emis acest document.

După efectuarea radierii, operatorul economic și/sau solicitantul vor primi prin e-mail sau poștă dovada efecturării radierii, la adresa/adresele de e-mail comunicate în solicitare.

Daca optați pentru păstrarea combinației numărului de înmatriculare trebuie sa faceți această operațiune înaintea celei de radiere, altfel combinația numarului de înmatriculare deținut devine disponibilă.

Cererea privind păstrarea combinației se poate depune la operatorul economic odată cu solicitarea de radiere, însoțită de chitanța de plată a contravalorii prestației (30 ron).

Pentru informații despre operațiunea de păstrare a combinației numărului de înmatriculare deținut consultați secținea dedicată.

Alte informații privind documentele necesare radierii unui vehicul pot fi obținute accesând site-ul [www.dgpci.mai.gov.ro](http://www.dgpci.mai.gov.ro), secțiunea documente și formulare.

Daca informaţiile solicitate nu se regăsesc în secţiunile existente, puteţi să le solicitaţi în scris pe adresa de e-mail inmatriculari.bucuresti@mai.gov.ro în referire la informațiile de interes public. Avem rugămintea transmiterii unei singure solicitări pentru a asigura soluționarea acesteia în timp util.